Sudkalifornia strigeto

La Sudkalifornia strigeto (Glaucidium hoskinsii, laŭ kio ankaŭ strigeto de Hoskins) kaj ankaŭ strigeto de Baja estas malgranda strigo, tio estas birdospecio parto de pli granda grupo de noktaj rabobirdoj konataj kiel Strigedoj, kiuj enhavas plej parton de la specioj nomataj strigoj. La alia grupo estas la turstrigoj, nome Titonedoj. Ĝi estas indiĝena de Baja California Sur, en Meksiko. Kvnakam kelkaj taksonomiistoj, kiel la Internacia Ornitologia Unio, konsideras ĝin aparta specio, aliaj fakuloj, kiel la Usona Ornitologia Societo, ne konsideras ĝin aparta, kaj konsideras ĝin subspecio de la Nordkalifornia strigeto.

Klasigo
La Usona Ornitologia Societo konsideras la Sudkalifornian strigeton subspecio de la Montostrigeto, Glaucidium gnoma (kiel ĝi faras ĉe pluraj aliaj populacioj). Ĝi estis klasita ankaŭ kiel subspecio de la Eta strigeto. Tamen, ĝi ricevas la statuson de aparta specio ĉi tie laŭ la Handbook of the Birds of the World (Manlibro de la Birdoj de la Mondo). Laŭ unu aŭtoritato, DNA-pruvoj eĉ sugestas, ke la du specioj ne estas proksime parencaj.

Etimologio
La specia epiteto hoskinsii memorigas Francis Hoskins, asistanton de Marston Abbott Frazar, ornitologon, kiun la usona komercisto George B. Sennett pagis por kolekti birdojn en la 1880-aj jaroj. La unua specimeno de la Sudkalifornia strigeto estis kolektita por la scienco dum unu el la ekspedicioj de Frazar.

Aspekto
Ĝi estas 15 ĝis 16,5 cm aŭ 17 cm longa kaj pezas 50 ĝis 65 g. Ĝia plumaro estas sablogrizbruna, kaj inoj tipe pli ruĝecaj ol maskloj. Male al multaj parencaj strigoj, ĝi ŝajne ne havas grizajn kaj ruĝajn morfojn. La krono kaj dorso de plenkreskulo havas multajn palajn makulojn, kiuj estas plej grandaj sur la skapulaj plumoj (t.e., kie la flugiloj kuniĝas kun la dorso). La vosto estas longa por strigo kaj estas trairata de kvin aŭ ses palaj strioj. La subaj partoj estas blankecaj kun brunaj strioj. La vizaĝo montras malmultan kontraston krom blankaj "falsaj brovoj". Kiel aliaj nanaj strigoj (Glaucidium), ĝi havas flavajn irisojn kaj flavan bekon, same kiel du blank-konturitajn nigrajn triangulojn sur la dorso de la kolo, kiuj sugestas okulmakulojn.

La ofte aŭdata krio estas klare malsama ol tiu de aliaj nanaj strigoj en la regiono: hu hu daŭranta ĉirkaŭ du sekundojn, kun kvin ĝis dek kvin sekundoj inter duoblaj huadoj. Ĉi tiu specio foje komencas atakon de hupado kun ĝis kvin huadoj sinsekve. Ĝi ankaŭ povas eldiri "rapidan, iomete tremantan huhuhu..." kiu povas konduki al hupado.

Teritorio kaj habitato
La Sudkalifornia strigeto estas endemia de Baja California Sur ekde la montaro Sierra de la Laguna en la Kaba Distrikto, kie ĝi estas sufiĉe ofta, ĝis la montaro Sierra de la Giganta almenaŭ tiom norde kiom 26.5°N. Ĝi loĝas en pinaroj kaj pinar-kverk-arbaroj de 1,500 ĝis 2,100 m  en alteco. Vintre ĝi povas descendi ĝis 500 m.

 Referencoj 

 Field Guide to the Birds of North America. National Geographic. .
 Josep del Hoyo, ed. Handbook of the Birds of the World Vol 5. .
 David Allen Sibley. The Sibley Guide to Birds. National Audubon Society. .

 Eksteraj ligiloj 




 Bildoj kaj sono el Owling.com. Alirita la 25an de Septembro, 2007.

Kategorio:Strigedoj
Kategorio:Birdoj de Nordameriko
Kategorio:Birdoj de Meksiko